Din il-ġimgħa rajna lil Monsinjur Carmelo Zammit jinħatar Isqof ta' Ġibiltà, wara li ntgħażel mill-Vatikan lura f'Ġunju. Kienu ħafna dawk li baqgħu mistagħġba bil-fatt li pajjiż barrani se jkollu Isqof Malti jmexxi d-djoċesi tiegħu, iżda din mhix xi ħaġa li żanżanha Monsinjur Zammit. Zammit huwa, fil-fatt, wieħed minn 11-il isqof Malti li qed imexxi djoċesi barranija. Dan filwaqt li tnejn oħra issa rtiraw f'pajjiżna stess, Monsinjur Silvestru Magro li serva f'Bengażi fil-Libja, u Monsinjur Francesco Adeodato Micallef li huwa l-Isqof Emeritu tal-Kuwajt. B'ħarsa lejn it-tabella wieħed jista' jara li l-Kenja u l-inħawi tal-Amerika Latina huma l-iktar postijiet okkupati minn isqfijiet Maltin, fejn attwalment hemm tlieta f'kull pajjiż. Wieħed jistenna li l-esperjenza ta' dawn l-isqfijiet barra minn xtutna mhux dejjem tkun waħda faċli. It-tliet isqfijiet li qed iservu fil-Kenja jesperjenzaw kontinwament it-tbatija ta' dan il-poplu, li ta' sikwit naraw fuq l-aħbarijiet mondjali b'xeni ta' faqar estrem. Monsinjur Silvestru Magro kien ilu jservi f'Bengażi fil-Libja mill-1997, fejn kellu jadatta għal kultura u stil ta' ħajja kompletament differenti, f'pajjiż maħkum minn tensjoni politika. Interessanti nkunu nafu fuq l-esperjenza ta' dawn l-isqfijiet fil-ħidma tagħhom barra minn xtutna, għalhekk tkellimna ma' Monsinjur George Frendo, l-Isqof Awżiljarju ta' Tirana-Durres fl-Albanija. Lura fl-1997, il-Vatikan sejjaħlu biex jibda jokkupa din il-kariga. Naturalment l-ewwel domanda li wieħed tiġih f'moħħu hija s-sinifikat li Malti jkollu rwol daqshekk importanti fi knisja barranija. "Huwa interessanti għax, minkejja ċ-ċokon ta' Malta, għandna ħafna x'noffru lid-dinja Nisranija, u l-Knisja Kattolika Maltija hija kbira ferm." Skont Monsinjur Frendo, il-fatt li saċerdoti Maltin jimpressjonaw lill-Vatikan tant li jispiċċaw isqfijiet f'pajjiżi oħra, juri il-kompetenza li għandhom u kemm dawn jagħmlu xogħolhom b'dedikazzjoni kemm f'pajjiżna u anke barra, "Meta aħna nsiru saċerdoti nżommu quddiem għajnejna mhux biss il-Knisja f'Malta, imma l-fatt li aħna membri ta' knisja waħda li hija l-istess madwar id-dinja." Fl-istess ħin, dan ifisser li l-kandidat ikun se jibda ħajja ġdid f'kultura differenti u, skont l-Isqof Frendo, tajjeb li wieħed jgħarraf lilu nnifsu dwar il-pajjiż. Qalilna li tgħallem waħdu l-lingwa Albaniża, lingwa diffiċli ferm, kif ukoll qara dwar l-istorja u l-kultura tal-pajjiż. Bi tbissima qalilna kif in-nies li llum għadu jgħix u jaħdem magħhom laqgħuh tajjeb ferm u mill-ewwel qisuh bħala ħuhom. Minkejja li jinsab kuntentissimu bid-dar il-ġdida tiegħu, Frendo stqarr: "Pajjiżek huwa dejjem pajjiżek, imma nħoss responsabbiltà enormi lejn dan il-poplu. Kuntent ħafna hawnhekk u l-poplu integrani u qatt ma ddispjaċieni li ġejt." Ammetta wkoll li fiż-żjarat qosra li jagħmel f'Malta, għalkemm iħoss in-nuqqas ta' qrabatu, ikollu ħeġġa kbira biex jerġa' jerħilha lejn l-Albanija! Ix-xogħol li isqof jagħmel jiddependi mill-pajjiż li jkun qed iservi fih. Fil-każ ta' Frendo, il-ġurnata tiegħu hija varjata ħafna minħabba li l-Albanija huwa pajjiż partikolari ħafna: "Min isqof sa qassis, kollox irrid nagħmel; ngħin lil min hu fil-bżonn l-iżjed. Bħalissa għandi mara quddiemi li ġiet titlob l-għajnuna għax il-ġimgħa d-dieħla wliedha jibdew l-iskola u ma għandhiex flus. Jien attiv ħafna, m'iniex it-tip li nitlef il-ħin." Is-sejħa għal isqof ġdid fi kwalunkwe pajjiż toħroġ malli jonqos isqof mid-djoċesi; ħafna drabi minħabba li dan ikun issejjaħ mill-Vatikan biex iservi f'xi pajjiż ieħor. Informazzjoni li ksibna mill-Kurja f'Malta tgħid li m'hemmx żmien fiss ta' kemm jista' jdum dan il-proċess għax mhux kull djoċesi l-istess. Il-'kandidati' għal din il-kariga jkunu bbażati fuq għarfien tan-nunzju (hekk imsejjaħ ambaxxatur tal-Vatikan) dwarhom, li jissuġġerixxi kandidati lil Ruma. Wara żmien ta' teħid tad-deċiżjonijiet f'dan ir-rispett, il-Papa joħroġ mandat li jikkonferma l-ħatra tal-isqof il-ġdid, bħalma rajna din il-ġimgħa fiċ-ċerimonja ta' Monsinjur Zammit. Monsinjur Frendo qal li għandu kull fiduċja fl-Isqof Carmelo Zammit, li issa ngħata l-Baklu ta' Ġibiltà: "Nawguralu minn qalbi li jkun ragħaj fuq il-mudell ta' Kristu, u biex ikun gwida spiritwali anke mill-aspett uman."